L'Ajuntament de Llíria elaborarà un Pla d'Inclusió i Cohesió Social
07 de març de 2018

El ple de l'Ajuntament de Llíria va acordar, per unanimitat de tots els grups polítics, iniciar l'elaboració d'un Pla Municipal d'Inclusió i Cohesió Social d'acord amb l'estructura arreplegada en el Pla de la Generalitat 2017-2022.  L'objectiu d'esta iniciativa és poder atendre d'una forma més efectiva a persones o col·lectius amb majors necessitats i urgència en assumptes relacionats amb la vivenda, la salut, l'ocupació, l'educació i els servicis socials, entre altres.

Així mateix, el consistori ha adquirit el compromís de crear un òrgan local de participació, el Consell Municipal d'Inclusió i Drets Socials, que supervise el treball que es realitze a través del pla i en el que s'abordaran els problemes multifactorials de vulnerabilitat i empobriment de certs sectors de la població de Llíria. Este òrgan estarà representat per tots els agents vinculats en matèria social com a personal tècnic i polític de l'ajuntament, agents socials, patronal i diferents entitats socials.

Amb este programa de prevenció social, Llíria s'adherix a la proposta de la Conselleria d'Igualtat i Polítiques Inclusives de la Generalitat Valenciana  per a implicar a les administracions municipals en les polítiques socials del seu territori.

Per a la regidora de Polítiques Inclusives, Vallivana Murgui, “este pla serà una eina de planificació, ordenació, gestió i direcció estratègica de les mesures i accions d'inclusió i cohesió social vinculades a la nostra localitat.”

“Només des del coneixement directe i pròxim de les situacions concretes i des de la rapidesa en la intervenció es podran construir processos integrals que beneficien les persones, a les famílies i als grups i col·lectius amb més urgència d'atenció, des de la perspectiva del compromís i la solidaritat, per a mantindre la seua inclusió, aconseguir la seua inserció i evitar la seua exclusió”, ha manifestat l'edila